KOMISIJOS REGLAMENTAS (EB) Nr. 218/2007
2007 m. vasario 28 d.
dėl leidimo naudoti Bendrijos vyno tarifines kvotas ir dėl jų administravimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo (1), ypač į jo 62 straipsnio 1 dalį,
kadangi:
(1)
Tarybos sprendimu 2006/930/EB (2) patvirtintame Europos bendrijos ir Argentinos Respublikos susitarime pasikeičiant laiškais dėl nuolaidų Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įsipareigojimų sąrašuose pakeitimo joms stojant į Europos bendriją (3) numatyta leisti naudoti vyno tarifines kvotas.
(2)
1993 m. liepos 2 d. Komisijos reglamentu (EEB) Nr. 2454/93, išdėstančiu Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (4), buvo susistemintos administravimo taisyklės, taikomos tarifinėms kvotoms, naudotinoms pagal muitinės deklaracijų priėmimo datų chronologinę tvarką.
(3)
Atsižvelgiant į Bendrijos įsipareigojimus pagal susitarimą pasikeičiant laiškais, šis reglamentas turėtų būti taikomas nuo 2007 m. sausio 1 d.
(4)
Šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Leidžiama naudoti tokias į Bendriją importuojamų produktų tarifines kvotas:
a)
20 000 hl (erga omnes) vyno tarifinė kvota (tarifo pozicijos 2204 29 65 ir 2204 29 75); kvotos norma - 8 EUR/hl (eilės numeris 09.0095),
b)
40 000 hl (erga omnes) vyno tarifinė kvota (tarifo pozicijos 2204 21 79 ir 2204 21 80); kvotos norma - 10 EUR/hl (eilės numeris 09.0097).
2 straipsnis
1 priede nurodytas tarifines kvotas administruoja Komisija pagal Reglamento (EEB) Nr. 2454/93 308a, 308b ir 308c straipsnius.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis pradedamas taikyti nuo 2007 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. vasario 28 d.